**Voimassaolevat säännöt: 02.11.2020**

NIMI JA KOTIPAIKKA

1 § Yhdistyksen nimi on Hengen uudistus kirkossamme ry

2 § Yhdistyksen kotipaikka on Helsingin kaupunki ja toiminta-alue

koko Suomi. Toimintaa voidaan ulottaa myös muihin maihin.

TARKOITUS

3 § Yhdistyksen tarkoituksena on

- evankelisluterilaisen kirkon ja muiden kirkkokuntien hengellinen ja toiminnallinen uudistaminen

- ihmisten auttaminen kristilliseen uskoon ja kokemaan siinä Pyhän Hengen voimaa sekä löytämään tehtävänsä ja armolahjansa seurakunnassa ja maailmassa

- karismaattisen kristillisyyden edistäminen Suomessa

- hengellisten yhteisöjen ja seurakuntien syntymisen ja kasvun tukeminen

- kansainvälinen lähetystyö, diakonia ja seurakuntavalmennus

TOIMINNAN LUONNE

4 § Tarkoituksensa toteuttamiseksi yhdistys

- järjestää hengellisiä tilaisuuksia, kursseja, seminaareja, konferensseja ja tapahtumia

- toteuttaa valmennuksia ja koulutuksia seurakuntien työntekijöille ja vapaaehtoisille

- organisoi mentorointia, vertaisryhmiä ja muita tukipalveluita hengellisessä työssä palveleville

- julkaisee ja kustantaa tarkoitustaan tukevia painotuotteita, verkkokursseja ja muita materiaaleja

- toimii muilla edellä mainittuihin verrattavilla tavoilla.

5 § Toimintansa tukemiseksi yhdistys määrää vuosittain jäsenmaksun.
Yhdistys voi ottaa vastaan lahjoituksia ja testamentteja sekä omistaa toimintaansa varten tarpeellista irtainta ja kiinteää omaisuutta, toimeenpanna myyjäisiä ja arpajaisia sekä ao. luvan saatuaan järjestää rahankeräyksiä.

Yhdistys voi harjoittaa julkaisu- ja kustannustoimintaa sekä painotuotteiden, tallenteiden ja muun vastaavan materiaalin osto- ja myyntitoimintaa.

Yhdistys voi järjestää maksullisia 4 §:ssä mainittuja kursseja, mentorointipalveluita ja tilaisuuksia.

Yhdistyksen toiminnalla ei tavoitella voiton tai muun välittömän taloudellisen hyödyn hankkimista sen toimintaan osallistuville.

JÄSENET

6 § Yhdistyksen varsinaiseksi jäseneksi voi liittyä 15 vuotta täyttänyt henkilö, jonka yhdistyksen hallitus jäseneksi hyväksyy.

Yhdistyksen tukijäseneksi voi liittyä oikeuskelpoinen seurakunta, yhteisö, yhdistys tai säätiö. Yhdistyksen hallitus ylläpitää jäsenluetteloa jäsenistä.

7 § Yhdistyksen jäsen on oikeutettu eroamaan yhdistyksestä ilmoittamalla siitä kirjallisesti yhdistyksen hallitukselle tai sen puheenjohtajalle taikka suullisesti yhdistyksen kokouksen pöytäkirjaan.

Yhdistyksen jäsen voidaan hallituksen päätöksellä erottaa yhdistyksestä, jos hän toiminnallaan yhdistyksessä tai sen ulkopuolella haittaa yhdistyksen toimintaa tai vahingoittaa sen mainetta tai kahtena peräkkäisenä vuotena jättää suorittamatta jäsen- tai tukijäsenmaksunsa.

8 § Yhdistyksen jäsen- tai tukijäsenmaksun suuruuden päättää yhdistyksen vuosikokous.

HALLITUS

9 § Yhdistyksen asioita hoitaa hallitus, johon kuuluu 7-9 jäsentä.

Hallituksen jäsenen toimikausi on kaksi vuotta. Hallituksen jäsenistä on vuosittain erovuorossa puolet tai lähinnä puolet. Ensimmäisellä kerralla vuosikokous valitsee erovuoroiset.
Ketään ei voi valita hallituksen jäseneksi yhtäjaksoisesti pitemmäksi ajaksi kuin kolmeksi kaudeksi. Uusi hallitus ottaa tehtävänsä vastaan vuosikokouksen jälkeen.

Hallitus valitsee keskuudestaan puheenjohtajan ja varapuheenjohtajan sekä kutsuu pöytäkirjanpitäjän.

Hallituksen kokouksessa puheoikeus on myös yhdistyksen toiminnanjohtajalla ja hallituksen kokoukseen kutsumilla henkilöillä.

Hallitus kokoontuu puheenjohtajan tai tämän estyneenä ollessa varapuheenjohtajan kutsusta.

Hallitus on päätösvaltainen, kun vähintään puolet sen jäsenistä, puheenjohtaja tai varapuheenjohtaja mukaan luettuna on läsnä.

Hallituksen kokouksen niin päättäessä kokoukseen voidaan osallistua myös postitse, tietoliikenneyhteyden tai muun teknisen apuvälineen avulla kokouksen aikana tai ennen kokousta.

Päätökset hallituksen kokouksissa tehdään yksinkertaisella äänten enemmistöllä. Äänten mennessä tasan puheenjohtajan ääni ratkaisee, vaaleissa kuitenkin arpa.

Hallitus voi asettaa alaisuuteensa toimielimiä.

Hallitus valitsee ja vapauttaa yhdistyksen työntekijät sekä päättää heille suoritettavista palkkioista ja korvauksista talousarvion rajoissa.

YHDISTYKSENKOKOUS

10 § Yhdistyksen vuosikokous pidetään helmi- tai maaliskuussa.

Ylimääräinen yhdistyksenkokous pidetään, kun hallitus katsoo sen tarpeelliseksi tai kun vähintään 1/10 yhdistyksen jäsenistä pyytää sitä hallitukselta kirjallisesti määrättyä tarkoitusta varten.

Kutsu yhdistyksen kokoukseen annetaan vähintään 2 viikkoa ennen kokousta yhdistyksen lehdessä tai kirjeitse tai sähköisen viestimen välityksellä yhdistyksenjäsenen antamaan osoitteeseen.

11 § Yhdistyksen kokouksessa ovat äänivaltaisia varsinaiset jäsenet, joilla kullakin on yksi ääni. Tukijäsenet eivät ole äänivaltaisia.

Yhdistyksenkokoukseen voidaan osallistua hallituksen tai yhdistyksenkokouksen niin päättäessä myös postitse taikka tietoliikenneyhteyden tai muun teknisen apuvälineen avulla kokouksen aikana tai ennen kokousta.

Päätökset tehdään yksinkertaisella äänten enemmistöllä, jollei näissä säännöissä toisin määrätä.

Äänten mennessä tasan vaali ratkaistaan arvalla, muissa asioissa voittaa se mielipide, johon kokouksen puheenjohtaja yhtyy.

Aloitteet on hallituksen valmisteltava kokoukselle.

Jos jäsen haluaa jonkin asian käsiteltäväksi yhdistyksen kokouksessa, hänen on siitä ilmoitettava kirjallisesti hallitukselle vähintään kahta kuukautta ennen kokousta.

VUOSIKOKOUKSESSA KÄSITELTÄVÄT ASIAT

12 § Yhdistyksen vuosikokouksessa

- valitaan kokoukselle puheenjohtaja ja pöytäkirjanpitäjä

- valitaan kaksi pöytäkirjantarkastajaa

- valitaan kaksi ääntenlaskijaa

- todetaan kokouksen osanottajat sekä sen laillisuus ja päätösvaltaisuus

- vahvistetaan kokouksen työjärjestys

- esitetään yhdistyksen toimintakertomus, tilit ja tilintarkastajien ja/tai toiminnantarkastajien tarkastuskertomus

- vahvistetaan tilinpäätös edelliseltä tilikaudelta

- päätetään vastuuvapauden myöntämisestä tilivelvollisille tai niistä toimenpiteistä, joihin yhdistyksen hallinto ja tilintarkastajien tai toiminnantarkastajien lausunto antavat aihetta

- hyväksytään toimintasuunnitelma ja taloussuunnitelma kulumassa olevaa ja alustavasti seuraavaa vuotta varten

- päätetään hallituksen jäsenten ja varajäsenten lukumäärä

- valitaan hallituksen jäsenet erovuoroisten tilalle

- valitaan yksi tai kaksi tilintarkastajaa ja/tai toiminnantarkastajaa sekä yksi tai kaksi varatilintarkastajaa ja/tai varatoiminnantarkastajaa tarkastamaan kuluvan vuoden tilejä ja hallintoa.

- päätetään jäsen- ja tukijäsenmaksun suuruudesta

- käsitellään muut kokouskutsussa mainitut asiat

YHDISTYKSEN NIMEN KIRJOITTAMINEN

13 § Yhdistyksen nimen kirjoittaa hallituksen puheenjohtaja, varapuheenjohtaja ja hallituksen valtuuttamat yhdistyksen työntekijät, kukin yksin.

TILIT

14 § Yhdistyksen tili- ja toimintakausi on kalenterivuosi.

Tilinpäätös tarvittavine asiakirjoineen ja hallituksen vuosikertomus on annettava toiminnantarkastajille / tilintarkastajille viimeistään kuukautta ennen vuosikokousta.

Toiminnantarkastajien / tilintarkastajien tulee antaa kirjallinen lausuntonsa viimeistään kaksi viikkoa ennen vuosikokousta hallitukselle.

SÄÄNTÖJEN MUUTTAMINEN JA YHDISTYKSEN PURKAMINEN

15 § Yhdistyksen sääntöjä voidaan muuttaa tai yhdistys purkaa, jos tätä koskevaa ehdotusta kannattaa vuosikokouksessa vähintään ¾ annetuista äänistä. Kokouskutsun yhteydessä on mainittava sääntöjen muuttamisesta tai yhdistyksen purkamisesta.

16 § Kun yhdistys purkautuu tai lakkautetaan, sen varat käytetään yhdistyksen viimeisen kokouksen päättämällä tavalla yhdistyksen tarkoituksen edistämiseen.